P r e d k l a d a c i a   s p r á v a

V dňoch 10. - 11. septembra 2006 sa v Helsinkách konala 6. vrcholová schôdzka procesu „Stretnutie Ázia – Európa“ (Asia-Europe Meeting; summit ASEM6) na tému         „10 rokov ASEM: Globálne výzvy – spoločné riešenia“. Stretnutiu predsedal predseda vlády Fínskej republiky Matti Vanhanen. Delegáciu Slovenskej republiky viedol predseda vlády Robert Fico, ktorého sprevádzal minister zahraničných vecí Ján Kubiš.

		Členskými krajinami (ČK) procesu ASEM sú v súčasnosti krajiny EÚ a na ázijskej strane krajiny Združenia krajín juhovýchodnej Ázie (Association of South East Asian Nations – ASEAN: Brunej, Filipíny, Indonézia, Kambodža, Laos, Malajzia, Mjanmarsko/Barma, Singapur, Thajsko a Vietnam) a krajiny severovýchodnej Ázie - Čína, Japonsko a Kórejská republika. ASEM má v súčasnosti 39 členov (vrátane EK). Summity ASEM na úrovni hláv štátov a predsedov vlád sa uskutočňujú striedavo v Ázii a Európe v dvojročných intervaloch od  r. 1996, kedy sa v Bangkoku konal prvý summit. Počet obyvateľov krajín ASEM v súčasnosti prekračuje 2,3 miliardy, čo predstavuje takmer 40% svetovej populácie. Krajiny ASEM produkujú takmer 50% svetového HDP, ich podiel na svetovom zahraničnom obchode prekračuje 50%. Spolupráca medzi členskými krajinami ASEM sa kontinuálne posilňuje s dôrazom na spoločný postup pri riešení problémov a výziev, ktorým čelí medzinárodné spoločenstvo. 
V predsedníckom vyhlásení boli pozitívne zhodnotené výsledky doterajšej európsko-ázijskej interakcie a potvrdené záväzky k posilňovaniu spolupráce pri riešení globálnych otázok. Ako téma osobitnej deklarácie bola vybraná zmena klímy. Vízia budúcnosti procesu ASEM vychádzajúca z jeho už 10-ročného trvania je obsahom ďalšieho prijatého dokumentu „Helsinskej deklarácie o budúcnosti ASEM“. Summit ASEM6 prijal aj pravidlá prispievania členských krajín ASEM na činnosť Nadácie Ázia-Európa.  
Predstavitelia jednotlivých krajín diskutovali o aktuálnych medzinárodných a regionálnych otázkach. Z regionálnych otázok bola diskusia zameraná na Barmu/Mjanmarsko, KĽDR, Libanon, vzťahy Izraela a Palestíny a Irán, spomedzi tematických otázok bola pozornosť venovaná posilneniu multilateralizmu a spolupráce v súvislosti s bezpečnostnými hrozbami (terorizmus, organizovaný zločin, HIV/AIDS), výzvam a prínosom globalizácie, otázkam svetového obchodu (rokovania Svetovej obchodnej organizácie, Dožská rozvojová agenda, podpora vstupu Vietnamu a Laosu do Svetovej obchodnej organizácie, regionálne obchodné dohody), spolupráci v oblasti financií a sociálnych vecí, zmene klímy, trvalo udržateľnému rozvoju vo väzbe na energetickú bezpečnosť a dialógu medzi kultúrami a civilizáciami ako prevencii medzinárodného terorizmu. Delegácia SR sa sústredila na oblasť boja proti terorizmu a energetickej bezpečnosti.
Summit ASEM6 súhlasil s rozšírením procesu o nových členov – Bulharsko, Rumunsko, Indiu, Pakistan, Mongolsko a sekretariát ASEAN. 

Summit ASEM6 potvrdil význam procesu ASEM pre prehlbovanie európsko-ázijského dialógu. Tento proces bude aj v budúcnosti patriť k nosným mechanizmom na podporu spolupráce a partnerstva medzi Európou a Áziou. Nasledujúci summit ASEM7 sa uskutoční    v r. 2008 v Čínskej ľudovej republike.

Účasť predsedu vlády SR na summite ASEM6 bola využitá na bilaterálne stretnutia s ázijskými aj európskymi partnermi.